Diari Oficial de la Generalitat Valenciana


Sumari del DOGV 3836, del 14-09-2000 (2000/7396)

DECRET 129/2000, de 5 de setembre, del Govern Valencià, pel qual s'aprova el reglament d'organització i funcionament del Consell Econòmic de la Universitat Miguel Hernández d'Elx.
-----------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/09/05/129/dof/vci/html**

### Dades del document

Número de DOGV
:   3836

Data del DOGV
:   14-09-2000

Secció del DOGV
:   I. DISPOSICIONS GENERALS

Número del document
:   2000/7396


Data del document
:   05-09-2000

Organisme emissor
:   Conselleria de Cultura i Educació

Tipus de document
:   Decret

Anàlisi jurídica

 Descriptors 

:   * Universitat Miguel Hernández
    * universitat
    * legislació
    * reglament intern

DECRET 129/2000, de 5 de setembre, del Govern Valencià, pel qual s'aprova el reglament d'organització i funcionament del Consell Econòmic de la Universitat Miguel Hernández d'Elx. [2000/A7396]
  
La Llei 2/1996, de la Generalitat Valenciana, de 27 de desembre, per la qual es crea la Universitat Miguel Hernández d'Elx, publicada en el Diari Oficial de la Generalitat Valenciana número 2.899 de 30 de desembre de 1996, disposa en l'article 6 la creació com òrgan provisional de govern de la Universitat Miguel Hernández d'Elx el Consell Econòmic, el qual assumix les funcions econòmiques i pressupostàries que l'ordenament jurídic conferix al Consell Social de la Universitat.
  
El Decret 137/1997, d'1 d'abril, del Govern Valencià, pel qual s'aprova la normativa singular reguladora de l'activitat de la Universitat Miguel Hernández d'Elx, publicada en el DOGV número 2.964 de 4 d'abril de 1997, establix en l'article 15, que el Consell Econòmic és el màxim òrgan de participació i representació de la societat en la universitat, especificant la seua composició i les seues funcions entre les quals es troba d'acord amb l'article 15.5.d la d'elaborar el seu reglament d'organització i funcionament intern.
  
El Decret 139/1997, d'1 d'abril, del Govern Valencià, publicat en el DOGV número 2.964, de 4 d'abril de 1997, va acordar el nomenament del president del Consell Econòmic de la Universitat Miguel Hernández d'Elx.
  
L'Ordre del conseller de Cultura, Educació i Ciència de 20 de juny de 1997, publicada en el DOGV número 3.027, de 3 de juliol de 1997, l'Ordre del conseller de Cultura, Educació i Ciència, de 31 de juliol de 1997, publicada en el DOGV número 3.074, de 9 de setembre de 1997, l'Ordre del conseller de Cultura, Educació i Ciència, de 4 de desembre de 1997, publicada en el DOGV número 3.149, de 24 de desembre de 1997, l'Ordre del conseller de Cultura, Educació i Ciència, de 22 d'octubre de 1997, publicada en el DOGV número 3.115, de 5 de novembre de 1997 i l'Ordre del conseller de Cultura, Educació i Ciència, de 16 de setembre de 1997, publicada en el DOGV número 3.102, de 14 d'octubre de 1997, establixen els nomenaments dels vocals del Consell Econòmic de la Universitat Miguel Hernández d'Elx
  
D'acord amb el que establix l'article 15.5.d de la Normativa Singular Reguladora de l'activitat de la Universitat Miguel Hernández d'Elx, el Consell Econòmic va procedir a l'elaboració d'este reglament, el qual va ser remés a la Generalitat Valenciana per a la seua aprovació, segons el que disposa la Llei 4/1985, de 16 de març, del Consell Social de les universitats de la Comunitat Valenciana.
  
En virtut d'això, a proposta del conseller de Cultura i Educació i amb la deliberació prèvia del Govern Valencià, en la reunió del dia 5 de setembre de 2000,
  
DECRETE
  
Article únic
  
Aprovar el Reglament d'Organització i Funcionament Intern del Consell Econòmic de la Universitat Miguel Hernández d'Elx, segons el text annex que acompanya el present decret.
  
DISPOSICIONS ADDICIONALS
  
Primera
  
Culminat el procés constituent de la Universitat Miguel Hernández d'Elx i superat el període provisional del Consell Econòmic, es realitzaran les modificacions i adequacions necessàries per a la seua configuració com Consell Social.
  
Segona
  
Així mateix, culminat el procés constituent a què s'al·ludix, les referències que conté el present reglament sobre el Consell Econòmic i la Comissió Gestora, s'entendran fetes al Consell Social i a la Junta de Govern.
  
DISPOSICIÓ FINAL
  
El present reglament entrarà en vigor el dia de la seua publicació en el Diari Oficial de la Generalitat Valenciana.
  
València, 5 de setembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura i Educació,
  
MANUEL TARANCÓN FANDOS
  
ANNEX
  
Reglament d'Organització i Funcionament del Consell Econòmic de la Universitat Miguel Hernández d'Elx
  
TÍTOL I
  
Naturalesa, finalitats i competències
  
CAPÍTOL I
  
Del Consell Econòmic, naturalesa i seu
  
Article 1. Òrgan col·legiat
  
El Consell Econòmic de la Universitat Miguel Hernández d'Elx és el màxim òrgan col·legiat de participació i representació de la societat en el govern de la Universitat, i que col·labora en l'obtenció dels recursos necessaris per a mantindre l'autonomia econòmica i financera d'esta.
  
Article 2. Normativa aplicable
  
El Consell Econòmic de la Universitat Miguel Hernández d'Elx es regix pel que disposa el títol II de la Llei Orgànica 11/1983, de 25 d'agost, de Reforma Universitària (LRU), la Llei 4/1985, de 16 de març, del Consell Social d'Universitats de la Comunitat Valenciana, la Llei 2/1996, de 27 de desembre, de la Generalitat Valenciana, de Creació de la Universitat Miguel Hernández d'Elx, i la Normativa Singular Reguladora de l'activitat de la Universitat Miguel Hernández d'Elx (NSR), la Llei del Règim Jurídic de les Administracions Públiques i del Procediment Administratiu Comú (LRJAP i PAC), i el present reglament d'organització i funcionalment intern. En tot allò que no preveuen estes normes, i sempre que es contradiguen, se sotmetrà als acords del Ple del mateix Consell Econòmic.
  
Article 3. Seu
  
El Consell Econòmic de la Universitat Miguel Hernández d'Elx té la seua seu a la ciutat d'Elx, a les dependències i instal·lacions de la Universitat que esta haurà de proporcionar-li.
  
CAPÍTOL II
  
Funcions i competències
  
Article 4. Funcions
  
Són funcions del Consell Econòmic de la Universitat Miguel Hernández d'Elx:
  
1. L'aprovació del pressupost i de la programació plurianual de la Universitat a proposta de la Comissió Gestora.
  
2. La supervisió de les activitats de caràcter econòmic de la Universitat i del rendiment dels seus serveis.
  
3. Promoure la col·laboració de la societat en el finançament de la Universitat, col·laborant a tal fi, amb els serveis universitaris que perseguixen semblants objectius.
  
Article 5. Competències
  
Són competències del Consell Econòmic:
  
1. Aprovar, a proposta de la Comissió Gestora, el pressupost i la programació plurianual de la Universitat.
  
2. Aprovar la memòria econòmica anual.
  
3. Aprovar, a proposta de la Comissió Gestora, les transferències de despeses corrents a despeses de capital.
  
4. Aprovar, a proposta de la Comissió Gestora, les transferències de despeses de capital a qualsevol capítol amb l'autorització prèvia de la Generalitat Valenciana.
  
5. Acordar, segons el que preveu l'article 56.3 de la Llei de Reforma Universitària, i en concordança amb l'article 182.b, del text refós de la Llei de Contractes de les Administracions Públiques, l'adquisició de béns pel procediment de negociat sense publicitat.
  
6. Acordar, a proposta de la Comissió Gestora, l'assignació amb caràcter individual de conceptes retributius addicionals, als establits amb caràcter general, per al professorat universitari, en atenció a les exigències docents i investigadores o a mèrits rellevants
  
7. Proposar a la Generalitat Valenciana la creació i supressió de facultats, escoles tècniques superiors, escoles universitàries, instituts universitaris i la resta de centres que puguen constituir-se amb l'informe previ de Consell de la Universitat.
  
8. Proposar a la Generalitat Valenciana l'aprovació de convenis per a l'adscripció a la Universitat com instituts universitaris, d'institucions o centres d'investigació o creació artística de caràcter públic o privat.
  
9. Emetre informes previs sobre les propostes cursades per la Comissió Gestora a la Conselleria de Cultura i Educació, per a l'aprovació de plantilles de personal docent i investigador i personal d'administració i serveis, així com l'increment o disminució d'estes.
  
10. Elaborar i proposar les modificacions del seu reglament d'organització i funcionament intern.
  
11. Rebre informació trimestral de tots els contractes celebrats a l'empara del que disposa l'article 11 de la LRU.
  
12. Rebre informació trimestral de tots els convenis celebrats a l'empara del que disposa l'article 11 de la LRU.
  
13. Nomenar els representants del Consell Econòmic en quantes comissions estatutàries o reglamentàries que preveien l'assistència d'un o més vocals de l'òrgan. La dita atribució s'entén amb independència de la facultat del president a delegar les seues funcions representatives i, especialment, escollir entre els vocals de consell dos representants del mateix en el Consell Interuniversitari.
  
14. Potenciar la difusió de les activitats d'investigació dels diferents departaments per a connectar-los amb la societat en la forma que s'estime més adient en cada cas.
  
15. Sol·licitar informació sobre publicacions i línies d'investigació de major impacte, vigència i actualitat de la comunitat científica.
  
16. Aprovar les taxes corresponents, conduents a l'obtenció de diplomes i títols propis de la Universitat Miguel Hernández d'Elx no homologats a nivell estatal.
  
17. Acordar, a proposta de la Comissió Gestora, i amb la conformitat prèvia de la Conselleria de Cultura i Educació les resolucions que fan referència a la disponibilitat de béns de domini públic, així com els patrimonials de caràcter immoble.
  
Per al que establix este punt el Consell rebrà, abans de l'1 de març de cada any, actualitzada a 31 de desembre anterior, còpia de l'inventari dels béns que integren el patrimoni de la Universitat, segons el que preveu l'article 70 de la Normativa Singular Reguladora.
  
18. Aprovar les normes, amb l'informe previ del Consell d'Universitats, que regulen la permanència en la Universitat dels estudiants que no superen les proves corresponents en els terminis que es determinen d'acord amb les característiques dels respectius estudis.
  
19. Establir en col·laboració amb la Comissió Gestora, els criteris pertinents per a promoure les línies d'investigació i desenrotllament que atenen la realitat social, cultural, política i econòmica, així com l'anàlisi de les necessitats que les demandes de la societat plantegen, particularment, les de caràcter interdisciplinari.
  
20. Ratificar el reglament relatiu a la gestió contractual de la Universitat, una vegada aprovat per la Comissió Gestora.
  
21. Qualsevulla altra que li siguen atribuïdes per la normativa vigent, per la Universitat i pel seu reglament o que siguen precises per al desenrotllament de les seues funcions.
  
TÍTOL II
  
Dels membres del Consell Econòmic
  
CAPÍTOL I
  
Membres que formen el Consell
  
Article 6. Composició
  
1. El Consell Econòmic de la Universitat Miguel Hernández d'Elx està integrat pel seu president i 16 vocals.
  
2. Seran vocals del Consell Econòmic:
  
a) El rector president de la Universitat
  
b) El secretari general de la Universitat
  
c) El gerent
  
d) Dos vocals escollits per la Conselleria de Cultura i Educació
  
e) Un vocal escollit per les Corts Valencianes
  
f) Un vocal escollit per la Diputació Provincial d'Alacant
  
g) Un vocal escollit per cada un dels ajuntaments on hi haja campus
  
h) Un vocal escollit pels estudiants de la Universitat
  
i) Un vocal escollit pels PAS adscrits a la Universitat
  
j) Un vocal escollit pels PDI adscrits a la Universitat
  
k) Un vocal escollit per les associacions empresarials més representatives de la Comunitat Valenciana
  
l) Un vocal escollit per les organitzacions sindicals de treballadors que, d'acord amb els corresponents resultats oficials, hagen obtingut el major nombre de representants a la Comunitat Valenciana i en les eleccions sindicals immediatament anteriors al nomenament.
  
Article 7. Nomenament
  
1. El president del Consell Econòmic serà nomenat pel Govern Valencià a proposta de la Conselleria de Cultura i Educació.
  
2. Els vocals seran nomenats per la Conselleria de Cultura i Educació
  
CAPÍTOL II
  
Incompatibilitats acadèmiques i contractuals
  
Article 8. Incompatibilitats acadèmiques
  
Cap dels membres del Consell Econòmic nomenats en representació dels interessos socials podrà ser membre actiu de la comunitat universitària, llevat dels que es troben en situació d'excedència voluntària o jubilació amb anterioritat a la data de la seua assignació.
  
Article 9. Incompatibilitats contractuals
  
En tant s'exercisca el càrrec de president o vocal del Consell Econòmic, la condició de membre d'este serà incompatible amb l'exercici, per sí mateix o per persona interposada, de càrrecs directius en empreses o societats que contracten amb la Universitat obres, serveis o subministraments, així com amb la participació superior al 10% en el capital d'estes.
  
Article 10. Excepció
  
En cap cas existirà incompatibilitat entre la condició de membre del Consell Econòmic i la condició de part contractant de la Universitat en les figures contractual previstes en l'article 11 de la Llei Orgànica de Reforma Universitària o en qualsevol altra forma convencional no contractual en la qual siga part la Universitat.
  
CAPÍTOL III
  
Drets i deures dels vocals
  
Article 11. Drets dels vocals
  
Són drets dels vocals:
  
a) Assistir amb veu i vot a les sessions dels òrgans dels quals formen part.
  
b) Recaptar les dades o documents necessaris per a l'exercici de les seues funcions.
  
c) Presentar mocions o suggeriments per a l'adopció d'acords pel Ple o per a l'estudi en Comissió o grups de treball del Consell.
  
d) Accedir a la documentació i recaptar informació dels assumptes o estudis que despleguen les comissions o grups de treball del Consell.
  
e) Percebre les quantitats que els poguera correspondre d'acord amb la legislació vigent, per assistència a sessions i comissions, o per qualsevol altre concepte que es determine, la quantia de la qual serà regulada pel Ple del Consell, a estos efectes es dotarà la corresponent partida del pressupost del Consell Econòmic.
  
f) Ostentar, en quants actes hagen sigut comissionats pel Consell, la representació d'este, sense perjudici de les atribucions que en esta matèria corresponguen al president.
  
Article 12. Deures dels vocals
  
Són deures dels vocals:
  
a) Assistir a les sessions del Ple, així com a les de les comissions per a les quals han sigut designats.
  
b) Observat en tot moment les normes sobre incompatibilitats que pogueren afectar-los.
  
c) Guardar reserva de quantes deliberacions internes es produïsquen en el si del Consell, així com de les gestions que en la condició de vocals duen a terme.
  
d) No utilitzar els documents que foren facilitats per a finalitats diferents d'aquells per als quals van ser lliurats.
  
CAPÍTOL IV
  
Pèrdua de la condició de vocal
  
Article 13. Pèrdua i procediment per al cessament de vocals
  
Pèrdua de la condició de vocal
  
Es perdrà la condició de vocal:
  
1. Per compliment del termini per al qual van ser escollits
  
2. Per renúncia
  
3. Per mort
  
4. Els membres nats del Consell Econòmic cessaran en el dit òrgan quan perden la condició o càrrec que comporte la seua pertanyença a aquell. Així mateix, la resta dels membres perdran la seua condició per revocació de l'òrgan que els va designar.
  
5. Per incapacitat declarada per decisió judicial ferma que comporte la inhabilitació o suspensió per a càrrecs públics.
  
6. La no-assistència a tres sessions seguides del Ple no justificades per escrit, serà motiu suficient perquè este propose el cessament del conseller a l'òrgan o autoritat que l'havia designat, així com la no assistència a més de la meitat de les sessions celebrades en un període de dotze mesos, encara que les absències siguen justificades.
  
B) Procediment per al cessament de vocals
  
1. En el cas de reiterat i greu incompliment de les obligacions del càrrec per part d'alguns dels membres de Consell Econòmic, este requerirà l'afectat, per mitjà del seu president, perquè abandone la seua actitud.
  
2. Si transcorreguts tres mesos, aquell manté la dita actitud, el Consell proposarà, per mitjà d'escrit motivat, la seua substitució a qui l'havia designat.
  
3. Tant el requeriment com la proposta de substitució hauran de ser aprovats per la majoria absoluta del Consell.
  
4. Quan l'incompliment de les obligacions siga imputable a un membre del Consell que en siga per raó del càrrec, es donarà compte, amb l'acord previ del Consell Econòmic, a l'autoritat a la disciplina de la qual estiga sotmès, als efectes oportuns.
  
TÍTOL III
  
Organització del Consell Econòmic
  
CAPÍTOL I
  
Disposicions generals
  
Article 14. Òrgans
  
El Consell Econòmic de la Universitat Miguel Hernández d'Elx s'estructura en òrgans col·legiats i unipersonals:
  
a) Són òrgans col·legiats: el Ple i les comissions
  
b) Són òrgans unipersonals: el president i el secretari/ària.
  
CAPÍTOL II
  
Del Ple
  
Article 15. El Ple
  
El Ple, integrat per la totalitat de membres del Consell Econòmic, és el màxim òrgan de deliberació i decisió.
  
Article 16. Competències
  
Corresponen al Ple conéixer i pronunciar-se sobre tots aquells assumptes i matèries que li siguen conferits per la legislació vigent i pel present reglament i, amb caràcter exclusiu, les següents:
  
a) Elaborar el reglament d'organització i funcionament intern, així com proposar la seua modificació.
  
b) Aprovació del seu pressupost anual per a la inclusió en el pressupost de la Universitat amb caràcter de partida específica, que inclourà les partides necessàries per a dotar la Secretaria del Consell Econòmic dels mitjans materials i de personal per a l'adequat compliment de les seues funcions.
  
c) L'aprovació de la memòria anual del Consell.
  
d) Crear i dissoldre, a proposta del president, les comissions que es consideren oportunes i designar i remoure els vocals del Consell que han de formar part d'estes.
  
e) Acordar les propostes de cessament de qualsevol dels seus vocals a què fa referència l'article 14 del present reglament.
  
CAPÍTOL III
  
De les comissions
  
Article 17. Constitució
  
El Ple del Consell Econòmic podrà constituir comissions temporals o permanents per a l'estudi i seguiment eficaç dels assumptes que així ho aconsellen.
  
Article 18. Objecte
  
Les comissions tindran per objecte l'elaboració d'informes i preparació de propostes que han de ser sotmeses a la consideració del Ple. Les comissions podran tindre caràcter decisori quan d'esta manera ho decidisca el Ple per majoria absoluta dels membres del Consell.
  
Article 19. Composició
  
1. Les comissions seran nomenades pel Ple del Consell. Estaran presidides pel president del Consell o conseller en qui delegue, sempre d'entre els consellers representants dels interessos socials. En la seua constitució es respectarà, dins del que siga possible, els criteris de representativitat que inspiren la composició del Consell Econòmic.
  
2. Tant en les comissions com en el Ple podran participar, i assistir, amb veu i sense vot, aquelles persones que, sense ser membre del Consell Econòmic, s'estime convenient per raó de la matèria objecte de l'estudi o seguiment.
  
3. Les comissions, donaran periòdicament un informe escrit semestral al Ple del Consell.
  
Article 20. Funcionament
  
Les comissions de treball fixaran les seues normes internes i de funcionament. Les dites normes, si és procedent, hauran de quedar ajustades a les establides, amb caràcter general, pel Ple.
  
CAPÍTOL IV
  
Del president
  
Article 21. El president
  
El president del Consell Econòmic ostenta la màxima representació d'este i a ell correspon la direcció del Consell i la planificació general de la seua activitat.
  
Article 22. Funcions
  
Són funcions del president:
  
- Ostentar la representació del Consell Econòmic.
  
- Garantir el compliment de les finalitats del Consell Econòmic i impulsar totes les activitats d'este.
  
- Vetlar pel compliment dels acords del Consell Econòmic.
  
- Fixar l'ordre del dia en les sessions del Consell, tenint en compte, si és procedent, les peticions de la resta dels membres formulades amb suficient antelació.
  
- Convocar, presidir i alçar les sessions del Ple del Consell i de les seues comissions, dirigir les deliberacions, concedir i denegar la paraula a qui la demane, cridar a l'ordre a qui obstaculitze el desenrotllament de les deliberacions o la presa d'acords i dirimir amb el seu vot de qualitat els empats.
  
- Nomenar i cessar el secretari/ària del Consell.
  
- Instar el secretari/ària a l'elaboració de la memòria anual del Consell.
  
- Exercir la resta de funcions que es deriven del càrrec i les altres que li atribuïx el present reglament.
  
Article 23. Vicepresident
  
El president podrà proposar al Ple del Consell Econòmic el nomenament d'un vicepresident d'entre aquells vocals que representen els interessos socials.
  
Article 24. Funcions del vicepresident
  
Les funcions del vicepresident seran substituir el president en els supòsits d'absència, malaltia o altre motiu legítim i aquelles funcions que el president delegue en ell expressament.
  
Article 25. Substitució
  
El president, si no haguera sigut nomenat vicepresident i en els supòsits mencionats, serà substituït provisionalment pel vocal en qui haja delegat de manera formal i, si no pel vocal de més edat d'entre els membres que representen els interessos socials.
  
CAPÍTOL V
  
Del Secretari/ària
  
Article 26. Nomenament i funcions
  
1. El secretari/ària del Consell és nomenat i cessat pel president
  
2. Són funcions del secretari/ària:
  
a) Assistir, amb veu però sense vot, a les sessions del Ple i de les comissions del Consell Econòmic, alçant acta d'estes i dels acords adoptats i certificar i notificar estos als organismes i òrgans competents o interessats en cada cas. Si el secretari/ària és elegit entre els vocals del mateix Consell Econòmic assistirà amb veu i amb vot a les sessions d'este.
  
b) Exercir la direcció directa i organització dels serveis administratius interns del Consell, sense perjudici de la superior autoritat del president.
  
c) Dur un registre del Consell Econòmic.
  
d) Distribuir entre els consellers els documents i la informació necessaris per a l'exercici de les seues funcions.
  
e) Elaborar l'avantprojecte de la memòria de les activitats del Consell.
  
f) Assistir al president en l'elaboració de l'ordre del dia per a les sessions del Ple i de les comissions i efectuar les convocatòries d'estes, així com les citacions als membres corresponents.
  
g) Qualsevol altra funció que li siga encomanada pel Consell o el seu president per a la bona marxa dels assumptes d'aquell.
  
Article 27. Substitució
  
En el cas d'absència, vacant o malaltia del secretari/ària del consell, serà substituït pel membre més recent del consell i, de tindre la mateixa antiguitat pel més jove.
  
TÍTOL IV
  
Règim de funcionament
  
CAPÍTOL I
  
Sessions
  
Article 28. Sessions ordinàries
  
El Ple es reunirà en sessió ordinària almenys una vegada al mes.
  
Article 29. Sessions extraordinàries
  
1. El president, a la vista de les circumstàncies concurrents, podrà convocar quantes sessions extraordinàries considere oportunes.
  
2. Els vocals del Consell podran sol·licitar per escrit dirigit al president la convocatòria d'un ple extraordinari sempre que ho sol·licite la meitat dels seus membres. En l'escrit de sol·licitud es farà constar els motius d'este.
  
3. El president haurà de convocar el Ple extraordinari en un termini màxim de quinze dies hàbils.
  
Article 30. Constitució
  
1. Per a la vàlida constitució del Ple en primera convocatòria serà necessària la presència del president del Consell o qui li substituïsca, i majoria absoluta dels seus vocals, sense perjudici de la facultat que article 26.1 de la LRJAP atribuïx.
  
2. Per a la constitució del Ple en segona convocatòria serà suficient la presència de la tercera part dels seus membres, inclòs el president o que li substituïsca.
  
3. Entre la primera i segona convocatòria hauran de transcórrer trenta minuts.
  
Article 31. Lloc de la celebració
  
Les sessions se celebraran en la seu del Consell Econòmic o en qualsevol altre lloc que prèviament es determine.
  
Article 32. Caràcter reservat
  
1. Totes les deliberacions del Consell Econòmic tindran caràcter reservat, i quedaran a criteri del seu president, si és procedent, la publicitat total o parcial d'estes i sempre amb l'autorització expressa dels qui hagueren participat activament en les deliberacions.
  
2. La publicitat de tot tipus d'acords adoptats pel Consell Econòmic es durà a terme, en tot cas, pel president del Consell, per mitjà de la seua oficina o de la persona en qui delegue puntualment.
  
CAPÍTOL II
  
De les convocatòries
  
Article 33. Convocatòria i notificació
  
1. El president convocarà les sessions ordinàries del Ple del Consell i el secretari/ària notificarà la convocatòria per escrit, a cada un dels vocals amb una antelació mínima de quatre dies a la celebració de la sessió.
  
2. Les sessions extraordinàries es convocaran almenys amb vint-i-quatre hores d'antelació.
  
3. En la convocatòria s'indicarà l'ordre del dia, la data, l'hora i el lloc de celebració d'esta.
  
Article 34. Ordre del dia
  
1. El president fixarà l'ordre del dia, haurà de tindre en compte per a això les peticions de la resta dels membres formulades amb la correcta antelació. En tot cas, el president inclourà obligatòriament en l'ordre del dia els punts que hagen sigut presentats per escrit, per un mínim del 25% dels vocals del Consell.
  
2. No podrà ser objecte d'acord cap assumpte que no figure en l'ordre del dia, llevat que, estant present tots els consellers, siga declarada la urgència de l'assumpte pel vot favorable de la majoria absoluta d'estos.
  
Article 35. Documentació
  
Adjunta a la convocatòria, es remetrà als vocals la documentació corresponent als assumptes a tractar en l'ordre del dia.
  
Quan les circumstàncies aconsellen la no remissió, el secretari/ària advertirà els vocals de l'existència de la documentació en la secretaria del Consell per a la seua consulta.
  
CAPÍTOL III
  
De les votacions i acords
  
Article 36. Adopció d'acords i majories
  
1. Els acords del Consell Econòmic s'adoptaran, com a regla general, per majoria simple dels membres presents
  
2. Serà necessari el vot favorable de la majoria absoluta del nombre legal de membres del Consell per a la validesa dels acords que s'adopten sobre les matèries contemplades en els paràgrafs 7, 10, 17 i 18 de l'article 5 d'este reglament, així com les propostes de cessament o substitució de vocals, segons l'article 14 B.
  
3. Serà necessari el vot favorable de la majoria absoluta del nombre legal de membres del Consell per a la validesa dels acords que s'adopten sobre les matèries contemplades en els paràgrafs 1, 2, 5 i 6 de l'article 5 d'este reglament. Si no s'aconseguira la dita majoria, bastarà la majoria simple en la segona votació.
  
Article 37. Delegació de vot
  
En les matèries que es requerix el vot favorable de la majoria absoluta del nombre legal dels membres del Consell, no procedirà la delegació de vot.
  
Article 38. Votacions
  
1. La votació es farà d'alguna de les següents maneres:
  
a) A mà alçada
  
b) Nominalment, per a esta finalitat el secretari/ària anirà designant els vocals del consell, perquè expressen els seus vots.
  
c) Per mitjà de papereta secreta. Procedirà esta modalitat quan el vot faça referència a una determinada persona. També procedirà en el cas de ser sol·licitada per un vocal, sempre que el president sotmeta a votació a mà alçada la qüestió i el resultat siga favorable per unanimitat.
  
2. En el cas d'empat es resoldrà per mitjà de vot de qualitat del president o de qui actue en el seu nom.
  
CAPÍTOL IV
  
De les actes
  
Article 39. Acta de la sessió
  
Del desenrotllament de les sessions ordinàries i extraordinàries alçarà acta el secretari/ària, qui firmarà amb el vistiplau del president i el seu text se sotmetrà a aprovació en la primera sessió ordinària següent.
  
Article 40. Contingut
  
Les actes de les sessions hauran de contindre:
  
1. Lloc de la reunió. Data i número de la sessió.
  
2. Hora en què començarà la sessió.
  
3. Nom i cognoms del president, dels vocals que assistiran, dels vocals absents que s'hagen excusat.
  
4. Assistència del secretari/ària o de qui actue en el seu nom.
  
5. Assumptes que s'examinen i acords que sobre els quals recaiguen.
  
6. Votacions que es verifiquen i la llista dels votants en les votacions nominals en què es recull el sentit amb el qual cada vocal emet el seu vot.
  
7. Manifestació dels vocals en aquells casos en què d'esta manera se sol·licite.
  
8. Hora en què el president alça la sessió.
  
Article 41. Reclamacions
  
1. En el cas de reclamacions, s'inclouran en l'ordre del dia de la sessió següent i que s'haurà de fer per escrit.
  
2. Els vocals del Consell que desitgen que conste en acta el contingut literal de les seues intervencions o propostes hauran de manifestar-lo oralment lliurant al secretari/ària per escrit, la redacció corresponent en l'acte o en el termini que assenyale el president.
  
Article 42. Vot en contra
  
Els vocals del Consell Econòmic presents en la votació podran fer constar en l'acta el seu vot contrari a l'acord adoptat i els motius que justifiquen, així com qualsevol altra circumstància que estimen pertinent. A este efecte hauran de lliurar per escrit, en el termini de 48 hores des de l'acabament de la sessió, els termes del seu vot contrari.
  
TÍTOL V
  
Règim econòmic
  
Article 43. Pressupost
  
1. El Ple del Consell Econòmic aprovarà el seu pressupost anual que s'integrarà en el pressupost de la Universitat.
  
2. El Ple aprovarà, a proposta del president, en període hàbil d'acord amb el calendari pressupostari de la Universitat i segons el projecte preparat a este efecte (per la Comissió Econòmica), el pressupost del Consell Econòmic per al següent any i el traslladarà a la Comissió Gestora per a la inclusió en els de la Universitat.
  
4. El president del Consell Econòmic formula la petició de despesa i proposa pagaments del capítol propi, i correspondrà al rector la seua execució.
  
Article 44. Despeses
  
Les despeses que es poguera ocasionar als vocals del Consell Econòmic, així com al president i secretari/ària en l'exercici de les seues funcions correctament autoritzats i sempre que estiguen justificades, seran satisfetes a càrrec del pressupost del Consell.
  
Article 45. Recursos econòmics
  
Els recursos econòmics del Consell Econòmic estaran constituïts per les consignacions previstes en els pressupostos de la Universitat Miguel Hernández d'Elx.
  
Article 46. Retribucions
  
1. El càrrec de vocal del Consell Econòmic és honorífic.
  
2. Els vocals del Consell podran percebre indemnitzacions en concepte de dietes per assistència a sessions del Ple o comissions o per qualsevol altre concepte que es determine, a raó d'una quantitat fixa per sessió aprovada per majoria absoluta dels components d'este. Així mateix, podran percebre, si és procedent, una compensació per despeses de locomoció a raó d'una quantitat fixa per quilòmetre de desplaçament, aprovada per la majoria absoluta dels membres del Consell.
  
3. El president i el secretari/ària del Consell Econòmic percebran les retribucions o compensacions econòmiques que determine el Consell en funció del grau de dedicació establit. La dedicació del secretari/ària serà la pròpia de jornada completa.
  
4. La dedicació del president serà inferior a la pròpia de jornada completa, a fi que puga fer compatible l'exercici de les activitats pròpies de la seua professió habitual amb l'exercici de les seues funcions en el Consell Econòmic.
  
TÍTOL VI
  
Organització administrativa
  
Article 47. Secretaria
  
L'organització administrativa del Consell Econòmic s'integra en la Secretaria, per a això disposarà dels mitjans materials i personals suficients per a l'adequat compliment de les funcions del Consell Econòmic a càrrec de les partides necessàries del capítol propi del Consell Econòmic dels pressupostos de la Universitat.
  
Article 48. Llocs de treball
  
Els llocs de treball de la Secretaria del Consell figuraran en les relacions de llocs de treball de la Universitat i les seues condicions de treball seran les que establisquen les normes vigents.
  
TÍTOL VII
  
Règim jurídic del Consell Econòmic
  
Article 49. Règim jurídic
  
1. Els acords del Ple del Consell Econòmic de la Universitat Miguel Hernández d'Elx són definitius i esgoten la via administrativa, d'acord amb el que establix l'article 22 de la LRU i l'article 80 de la NSR i són directament impugnables davant la jurisdicció contenciosa administrativa.
  
2. L'activitat administrativa desenrotllada pel Consell Econòmic, d'acord amb les seues competències i procediment, gaudix de quants privilegis i prerrogatives corresponguen a la Universitat Miguel Hernández d'Elx com entitat pública amb personalitat jurídica pròpia.
  
Article 50. Execució dels acords
  
1. L'execució dels acords del Consell Econòmic que sobrepassen l'àmbit de l'organització interna corresponen al rector de la Universitat, segons l'article 18 de la LRU. Tot allò sense perjudici de les facultats delegables que es reconeixen legalment i estatutàriament al rector.
  
2. El secretari/ària del Consell Econòmic remetrà al Rectorat, amb el vistiplau del president del Consell, la relació dels acords aprovats pel Ple o per les comissions.
  
TÍTOL VIII
  
De la reforma del reglament
  
Article 51. Procediment
  
1. El present reglament podrà ser modificat a iniciativa del president del Consell Econòmic o de dos terços dels seus membres. El projecte de reforma haurà d'anar acompanyat d'un text articulat alternatiu i de l'argumentació en què es fonamenta.
  
2. Per a l'aprovació de la proposta de reforma serà necessari el vot favorable de la majoria absoluta dels seus membres.
  
3. Aprovada la dita reforma es remetrà al titular de la Conselleria de Cultura i Educació per a la seua aprovació pel Govern Valencià.


Còpia Permalink ELI